送陳侯之任同州
作者：王禹偁
朝代：宋

paragraphs: 丈夫貴自奮，何必恃貽謀。
當年功不立，古人重爲憂。
太師忠順公，沒世有餘休。
令子一何賢，恥隨資蔭流。
碌碌奉朝請，帝恩何以酬。
鬰鬰不快意，上章聞冕旒。
願爲循良吏，未甘恩澤侯。
天子嘉乃誠，錫命蒞同州。
同州古三輔，北望雄且優。
詔條得以布，民瘼得以求。
勿謂綺紈子，當有襦袴謳。
詩云無忝爾，禮云必爲裘。
去去繼旄節，免作將門羞。